Borettslaget Kollektivet

Borettslaget Kollektivet er et bofellesskap på Hovseter i Oslo. Borettslaget ble innviet i 1975/1976.

Historikk 
De tre kvinneorganisasjonene Oslo Kvinnesaksforening, Oslo Kvinnelige Akademikere og Oslo Yrkeskvinners klubb tok initiativet til opprettelsen av bofellesskapet. Formålet var blant annet  å gjøre det enklere for kvinner å gå ut i yrkeslivet, ved å etablere en boform der en del av dagliglivets praktiske gjøremål ble løst kollektivt. Ungdommens Selvbyggerlag stod for byggingen, og det ble tegnet av de kjente arkitektene Rinnan og Tveten. Som det første av sitt slag i landet, var det klart for innflytting i 1976. Det ble lagt inn felles forsamlingslokale med storkjøkken, diverse hobbyrom, felles takterrasser, fellesvaskeri, sykkelboder, trimrom, badstu, hybler, barnehage og vaktmestertjeneste. I nesten alle år siden 1976 fram til i dag (2020) har man hatt fellesmiddager noen dager i uka til en rimelig penge, åpent for alle beboere uten påmelding.

Organisering og bygningsmasse 
Bofellesskapet er organisert som et borettslag med sosiale funksjoner i tillegg til de selvstendige leilighetene. Borettslaget inneholder omkring 150 boenheter fordelt på to høyblokker og to lavblokker, De fleste av disse er vanlige leiligheter, mens omkring ti er hybler. Hyblene leies ut, hovedsakelig internt, noen til kort tid og andre til lengre tid.

Referanser

Litteratur
 Lange, T, Wahl Ekedahl, S (red) (2016) Fra servicehus til bofellesskap. Borettslaget Kollektivet 1976 - 2016

Eksterne lenker
 
  Ikke som alle andre borettslag (Artikkel i Oslo kommunes magasinet ByPlanOslo)

Borettslag i Oslo
Bydel Vestre Aker